**คู่มือสำหรับประชาชน : การจัดตั้งโรงพักสินค้า ที่มั่นคง และท่าเรือรับอนุญาต (N)**

แก้ไขล่าสุด 06/2566

**หน่วยงานที่ให้บริการ :** กรมศุลกากรกระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

1. หลักการ

1.1 การจัดตั้งโรงพักสินค้า ที่มั่นคง และท่าเรือรับอนุญาต จัดตั้งขึ้นโดยอาศัยอำนาจตามพระราชบัญญัติศุลกากร พุทธศักราช 2560 ซึ่งบัญญัติว่า

มาตรา 111 วรรค 2 การจัดตั้งโรงพักสินค้าหรือที่มั่นคงให้ดำเนินการได้เพื่อเป็นสถานที่สำหรับตรวจ เก็บ หรือตรวจปล่อย ของนำเข้าหรือของส่งออกที่ยังมิได้เสียอากร

วรรค 3 การจัดตั้งท่าเรือรับอนุญาตให้ดำเนินการได้เพื่อนำของเข้ามาในหรือส่งของออกไปนอกราชอาณาจักร การผ่านแดน หรือการถ่ายลำ

มาตรา 112 ผู้ใดประสงค์จะจัดตั้งคลังสินค้าทัณฑ์บน โรงพักสินค้า ที่มั่นคง หรือท่าเรือรับอนุญาต ต้องได้รับใบอนุญาตจากอธิบดี

การขออนุญาตและการอนุญาตตามวรรคหนึ่ง ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง และเมื่อได้รับอนุญาตแล้วจึงจะดำเนินการจัดตั้งคลังสินค้าทัณฑ์บน โรงพักสินค้า ที่มั่นคง หรือท่าเรือรับอนุญาตนั้นได้

ในระหว่างที่มีการยื่นคำขออนุญาตจัดตั้งโรงพักสินค้า ที่มั่นคง หรือท่าเรือรับอนุญาต หากอธิบดีเห็นว่ามีความจำเป็นอาจอนุญาตให้จัดตั้งโรงพักสินค้า ที่มั่นคง หรือท่าเรือรับอนุญาตชั่วคราวไปพลางก่อนได้ โดยผู้ขอรับใบอนุญาตต้องแสดงแผนผังเกี่ยวกับสถานที่ตั้งและดำเนินการตามหลักเกณฑ์ วิธีการ และเงื่อนไขที่อธิบดีประกาศกำหนด

1.2 “โรงพักสินค้า” หมายความว่า พื้นที่ที่ได้รับอนุญาตให้จัดตั้งเป็นโรงพักสินค้าตามกฎหมายศุลกากร เพื่อเป็นสถานที่สำหรับตรวจ เก็บ หรือตรวจปล่อย ของนำเข้า หรือของส่งออกที่ยังมิได้เสียอากรและยังอยู่ในอารักขาของศุลกากรโดยมีอาคารเก็บของที่มั่นคงแข็งแรง

“ที่มั่นคง” หมายความว่า พื้นที่ที่ได้รับอนุญาตให้จัดตั้งเป็นที่มั่นคงตามกฎหมายศุลกากรเพื่อเป็นสถานที่สำหรับตรวจ เก็บ หรือตรวจปล่อยของนำเข้า หรือของส่งออกที่ยังมิได้เสียอากรและยังอยู่ในอารักขาของศุลกากร โดยมีรั้วรอบขอบชิดที่ศุลกากรควบคุมได้ ไม่ว่าจะมีโรงเรือนสำหรับเก็บของหรือไม่ก็ได้

“ท่าเรือรับอนุญาต” หมายความว่า ท่าเรือที่ได้รับอนุญาตให้จัดตั้งขึ้นตามกฎหมายศุลกากรเพื่อนำของเข้ามาในหรือส่งของออกไปนอกราชอาณาจักร การผ่านแดน หรือการถ่ายลำ  
  
2. หลักเกณฑ์

การขออนุญาตจัดตั้งโรงพักสินค้า ที่มั่นคง และท่าเรือรับอนุญาต จะต้องปฏิบัติตามประกาศกรมศุลกากรที่ 135/2561 ลงวันที่ 8 พฤษภาคม 2561 และประกาศกรมศุลกากร ที่ 139/2563 ลงวันที่ 31 สิงหาคม 2563 เรื่อง แก้ไขเพิ่มเติมประกาศกรมศุลกากร ที่ 135/2561 ดังนี้  
2.1 หลักเกณฑ์การขอใบอนุญาต

(1) ผู้ยื่นคำขอต้องเป็นรัฐวิสาหกิจ ส่วนราชการ หรือบริษัทหรือห้างหุ้นส่วนนิติบุคคลที่มีทุนจดทะเบียน ซึ่งจะต้องมีคุณสมบัติ ดังนี้

(1.1) ทุนจดทะเบียนของผู้ขอใบอนุญาต

1) สถานที่ขอจัดตั้งโรงพักสินค้า หรือที่มั่นคงตั้งอยู่ในเขตพื้นที่กรุงเทพมหานคร นนทบุรี ปทุมธานี นครปฐม สมุทรปราการ สมุทรสาคร ฉะเชิงเทรา ต้องมีทุนจดทะเบียนชำระแล้วไม่ต่ำกว่า 5 ล้านบาท หรือมีทุนจดทะเบียนชำระแล้วในจำนวนที่อธิบดีเห็นว่าเหมาะสมกับประเภทกิจการ

หากตั้งอยู่ในเขตพื้นที่อื่นนอกเหนือจากวรรคแรก ต้องมีทุนจดทะเบียนชำระแล้วไม่ต่ำกว่า 2 ล้านบาท หรือมีทุนจดทะเบียนชำระแล้วในจำนวนที่อธิบดีเห็นว่าเหมาะสมกับประเภทกิจการ

2) สถานที่ขอจัดตั้งท่าเรือรับอนุญาตตั้งอยู่ในเขตพื้นที่กรุงเทพมหานคร นนทบุรี ปทุมธานี นครปฐม สมุทรปราการ สมุทรสาคร ฉะเชิงเทรา ต้องมีทุนจดทะเบียนชำระแล้วไม่ต่ำกว่า 10 ล้านบาท หรือมีทุนจดทะเบียนชำระแล้วในจำนวนที่อธิบดีเห็นว่าเหมาะสมกับประเภทกิจการ

หากตั้งอยู่ในเขตพื้นที่อื่นนอกเหนือจากวรรคแรก ต้องมีทุนจดทะเบียนชำระแล้วไม่ต่ำกว่า 5 ล้านบาท หรือมีทุนจดทะเบียนชำระแล้วในจำนวนที่อธิบดีเห็นว่าเหมาะสมกับประเภทกิจการ

(2) ผู้ยื่นคำขอต้องไม่เคยมีประวัติการกระทำความผิดอย่างร้ายแรงตามกฎหมายว่าด้วยศุลกากรและกฎหมายอื่นที่เกี่ยวข้องกับการศุลกากรย้อนหลังสามปี นับแต่วันที่ยื่นคำขอ ทั้งนี้ การกระทำความผิดอย่างร้ายแรงตามกฎหมาย ให้หมายความถึง การกระทำความผิดใดๆ ก็ตามที่กฎหมายได้บัญญัติให้ต้องรับโทษจำคุกรวมอยู่ด้วย

(3) ผู้ยื่นคำขอต้องมีกรรมสิทธิ์ สิทธิครอบครอง หรือสิทธิในการใช้พื้นที่ที่ขอจัดตั้งโดยชอบด้วยกฎหมาย หรือในกรณีที่ดินที่ขอจัดตั้งมีการจดทะเบียนจำนอง ผู้รับจำนองจะต้องมีหนังสือของผู้รับจำนองแสดงความยินยอมให้ดำเนินการจัดตั้งโรงพักสินค้า ที่มั่นคง หรือท่าเรือรับอนุญาต แล้วแต่กรณี

(4) ผู้ยื่นคำขอต้องไม่อยู่ระหว่างถูกสั่งพักใช้ใบอนุญาตประเภทที่ได้ยื่นขออนุญาต

(5) ผู้ยื่นคำขอต้องไม่เคยถูกเพิกถอนใบอนุญาตประเภทที่ได้ยื่นขออนุญาต เว้นแต่ถูกเพิกถอนใบอนุญาตมาแล้วก่อนวันยื่นคำขอรับอนุญาตเกิน 3 ปี และกรณีผู้ยื่นคำขอเป็นนิติบุคคล ผู้บริหารของนิติบุคคลต้องไม่มีลักษณะต้องห้ามดังกล่าวด้วย  
  
3. เงื่อนไข

3.1 สถานที่ที่ขอจัดตั้งต้องอยู่ในบริเวณที่เหมาะสม กรณีท่าเรือรับอนุญาตต้องมีการดำเนินการและใช้หลักฐานและเอกสารประกอบ ดังนี้

(1) จัดเตรียมพื้นที่และสิ่งอำนวยความสะดวกเพื่อรองรับการนำเครื่องเอกซ์เรย์มาปฏิบัติงานในอนาคตตามนโยบายของ กรมศุลกากร

(2) ใบอนุญาตให้ปลูกสร้างสิ่งล่วงล้ำลำน้ำตามมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456

(3) หนังสือรับรองการตรวจสภาพท่าของกรมเจ้าท่าที่แสดงได้ว่าท่าเทียบเรือขนาดเกินกว่าห้าร้อยตันกรอส มีสภาพมั่นคงแข็งแรง

(4) ประกาศกรมเจ้าท่า เรื่อง รายละเอียดและข้อกำหนดของท่าเทียบเรือที่แสดงได้ว่าเป็นท่าเทียบเรือของผู้ขอจัดตั้ง

(5) ใบอนุญาตให้ประกอบกิจการท่าเรือเดินทะเล จากกระทรวงคมนาคม ที่แสดงว่าได้รับอนุญาตให้เป็นผู้ประกอบกิจการท่าเรือเดินทะเล ตามพระราชกฤษฎีกากำหนดให้กิจการท่าเรือเดินทะเลเป็นกิจการค้าขายอันเป็นสาธารณูปโภคอันกระทบกระเทือน ถึงความปลอดภัยหรือผาสุกของประชาชน พ.ศ. 2522 ซึ่งตราขึ้นตามข้อ 3 (9) แห่งประกาศของคณะปฏิวัติฉบับที่ 58 ลงวันที่ 26 มกราคม พ.ศ. 2515

(6) ประกาศกรมเจ้าท่า เรื่อง การอนุญาตท่าเทียบเรือขนถ่ายสินค้าทั่วไปและตู้คอนเทนเนอร์ (ตามมาตรา 38 แห่งพระราชบัญญัติการเดินเรือในน่านน้ำไทย พระพุทธศักราช 2456) ของผู้ขอจัดตั้ง (กรณีขอจัดตั้งท่าเรือรับอนุญาตในแม่น้ำเจ้าพระยา และขนถ่ายตู้คอนเทนเนอร์)

(7) หนังสือรับรองการก่อสร้างอาคารของหน่วยงานที่มีหน้าที่รับผิดชอบแต่ละท้องที่ที่ขอจัดตั้ง ที่แสดงได้ว่าการก่อสร้าง ท่าเทียบเรือเป็นไปโดยถูกต้อง

3.2 ต้องดำเนินการก่อสร้างตามแบบแปลนแผนผังที่ได้ยื่นประกอบคำขอซึ่งกรมศุลกากรเห็นชอบโดยต้องมีรั้วล้อมรอบและประตูเข้า-ออกที่มั่นคงแข็งแรง มีห้องทำงานสำหรับพนักงานศุลกากร ซึ่งในกรณีของโรงพักสินค้าหรือท่าเรือรับอนุญาต ภายในห้องทำงานดังกล่าว ต้องจัดหาเครื่องคอมพิวเตอร์ที่มีคุณสมบัติตามที่กรมศุลกากรกำหนด มีระบบสื่อสารที่เชื่อมโยงคอมพิวเตอร์ดังกล่าวกับระบบงานคอมพิวเตอร์ของศุลกากร เพื่อให้พนักงานศุลกากรใช้ในการกำกับโรงพักสินค้า หรือท่าเรือรับอนุญาต  
3.3 มีระบบกล้องโทรทัศน์วงจรปิด ที่สามารถบันทึกภาพเหตุการณ์บุคคล หมายเลขทะเบียนยานพาหนะ หมายเลขตู้คอนเทนเนอร์ หรือของที่ผ่านเข้า-ออก และสามารถตรวจสอบข้อมูลภาพย้อนหลังได้ไม่น้อยกว่า 60 วัน พร้อมจัดหาเครื่องมือ เครื่องใช้ เพื่อสนับสนุนการปฏิบัติงาน การเพิ่มประสิทธิภาพการบริหารจัดการ รวมถึงมีการกำกับดูแลโรงพักสินค้า ที่มั่นคง หรือท่าเรือรับอนุญาต ให้มีความรอบคอบรัดกุมตามความจำเป็นที่กรมศุลกากรกำหนด  
  
4. ในกรณีมีความจำเป็นเพื่อส่งเสริมและสนับสนุนการพัฒนาเศรษฐกิจของประเทศให้อธิบดีผ่อนผันหลักเกณฑ์และเงื่อนไข ผู้ขอรับใบอนุญาตตามประเภทและขนาดของกิจการได้  
  
5. วิธีการ   
5.1 การขออนุญาต

ให้ผู้ยื่นคำขอยื่นคำขอใบอนุญาต พร้อมด้วยเอกสารและหลักฐานต่อ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลพื้นที่

ในระหว่างยื่นคำขออนุญาต หากมีการร้องขอ และอธิบดีเห็นว่ามีความจำเป็นอาจอนุญาตให้จัดตั้งโรงพักสินค้า ที่มั่นคง หรือท่าเรือรับอนุญาต เป็นการชั่วคราวไปพลางก่อนก็ได้

5.2 การอนุญาต

พนักงานศุลกากรจะตรวจสอบรายละเอียดในคำขอ เอกสารและหลักฐาน หากเห็นว่า ไม่ถูกต้องหรือไม่ครบถ้วน จะมีหนังสือแจ้งผู้ยื่นคำขอทราบ พร้อมด้วยเหตุผลเพื่อดำเนินการแก้ไขเพิ่มเติมคำขอ จัดส่งเอกสาร หรือหลักฐานให้ถูกต้องและครบถ้วนภายใน 15 วัน นับแต่วันที่ได้รับหนังสือแจ้ง และมีหนังสือติดตามทวงถามอีก 1 ครั้ง หากครบกำหนดเวลา 15 วัน นับแต่วันที่ได้รับหนังสือติดตามทวงถาม หากผู้ยื่นคำขอไม่แก้ไขเพิ่มเติมคำขอ หรือไม่จัดส่งเอกสารหรือหลักฐานให้ถูกต้องและครบถ้วน ให้ถือว่าผู้ยื่นคำขอละทิ้งคำขอ กรมศุลกากรจะจำหน่ายเรื่องออกจากสารบบและพนักงานศุลกากรและพนักงานศุลกากรจะมีหนังสือแจ้งผู้ยื่นคำขอทราบ

เมื่อรายละเอียดในคำขอ เอกสารและหลักฐานถูกต้องและครบถ้วน พนักงานศุลกากรจะพิจารณาตรวจสอบหลักเกณฑ์และเงื่อนไขตามที่กำหนดพร้อมไปตรวจสอบสถานที่ที่ขอจัดตั้ง และสรุปข้อเท็จจริงพร้อมความเห็นเสนออธิบดีเพื่อพิจารณา ทั้งนี้ ต้องดำเนินการให้แล้วเสร็จภายใน 15 วันนับแต่วันที่ได้รับเอกสารครบถ้วนถูกต้องและตรวจสอบสถานที่แล้ว โดยให้ด่านศุลกากรหรือสำนักงานศุลกากรที่กำกับดูแลพื้นที่ มีหนังสือแจ้งผลการพิจารณาให้ผู้ยื่นคำขอทราบภายใน 7 วัน นับแต่วันที่มีคำสั่ง

ในกรณีที่อธิบดีมีคำสั่งไม่ออกใบอนุญาต พนักงานศุลกากรจะมีหนังสือแจ้งแก่ผู้ยื่นคำขอทราบ พร้อมด้วยเหตุผลและสิทธิอุทธรณ์ ทั้งนี้ ผู้ยื่นคำขอมีสิทธิอุทธรณ์ต่อกรมศุลกากรภายใน 30 วัน นับแต่วันที่ได้รับหนังสือแจ้งคำสั่งไม่ออกใบอนุญาต

5.3 การออกใบอนุญาต

เมื่อได้รับหนังสือแจ้งคำสั่งออกใบอนุญาต ผู้ยื่นคำขอต้องมาชำระค่าธรรมเนียมใบอนุญาตและขอรับใบอนุญาตภายใน 30 วันนับแต่วันที่ได้รับหนังสือแจ้ง หากไม่ดำเนินการภายในกำหนดเวลาดังกล่าว ให้ถือว่าสละสิทธิการเป็นผู้ได้รับใบอนุญาตจัดตั้งโรงพักสินค้า ที่มั่นคง หรือท่าเรือรับอนุญาต แล้วแต่กรณี

อธิบดีจะออกใบอนุญาตพร้อมมีหนังสือกำหนดเงื่อนไขให้ผู้ได้รับใบอนุญาตจัดตั้งโรงพักสินค้า ที่มั่นคง หรือท่าเรือรับอนุญาต ต้องดำเนินการด้านสถานที่ เครื่องมือ เครื่องใช้ และระบบควบคุมสำหรับสนับสนุนการปฏิบัติงานภายในโรงพักสินค้า ที่มั่นคง หรือท่าเรือรับอนุญาต ตามเงื่อนไขภายใน 90 วันนับแต่วันที่ได้รับใบอนุญาต

หากผู้ได้รับใบอนุญาตไม่ดำเนินการตามเงื่อนไขที่กำหนด พนักงานศุลกากรจะมีหนังสือแจ้งเตือนให้ดำเนินการภายในระยะเวลาที่กำหนด หากผู้ได้รับใบอนุญาตไม่ดำเนินการดังกล่าวโดยไม่มีเหตุอันสมควร ให้อธิบดีมีคำสั่งเพิกถอนใบอนุญาต เว้นแต่ผู้ได้รับใบอนุญาตมีเหตุผลความจำเป็น อาจพิจารณาอนุญาตให้ขยายระยะเวลาได้ตามที่เห็นสมควร ทั้งนี้ ภายในระยะเวลาไม่เกิน 1 ปีนับแต่วันที่ได้รับใบอนุญาต

5.4 การเปิดดำเนินการ

เมื่อผู้ได้รับใบอนุญาตดำเนินการตามเงื่อนไขที่กำหนดแล้ว และขอเปิดดำเนินการโรงพักสินค้า ที่มั่นคง หรือท่าเรือรับอนุญาต ให้พนักงานศุลกากรไปตรวจสอบความพร้อมของสถานที่ที่ขออนุญาตจัดตั้ง หากเป็นไปตามหลักเกณฑ์และเงื่อนไขที่กำหนดครบถ้วน จะมีหนังสือแจ้งให้ผู้ได้รับใบอนุญาตมาทำสัญญาประกันและทัณฑ์บน วางหนังสือค้ำประกันของธนาคารและชำระค่าธรรมเนียมรายปีตามอัตราที่กำหนดในกฎกระทรวง พนักงานศุลกากรจะสรุปความเห็นเสนออธิบดีเพื่ออนุญาตให้เปิดดำเนินการและลงนามรับสัญญาประกันและทัณฑ์บน พร้อมทั้งมีหนังสือแจ้งอนุญาตให้เปิดดำเนินการ ส่งมอบสัญญาประกันและทัณฑ์บนและแบบแปลนแผนผัง ทั้งนี้ ต้องดำเนินการให้แล้วเสร็จภายในกำหนด 15 วันนับแต่วันที่ตรวจสอบว่าสถานที่มีความพร้อมในการเปิดดำเนินการ

กรณีผู้ได้รับใบอนุญาตดำเนินการไม่ครบถ้วนตามเงื่อนไขที่กำหนด หรือสถานที่ยังไม่พร้อมที่จะเปิดดำเนินการ กรมศุลกากรจะมีหนังสือแจ้งผู้ได้รับใบอนุญาตดำเนินการปรับปรุงแก้ไขให้แล้วเสร็จภายในระยะเวลาที่กำหนด เมื่อดำเนินการแก้ไขแล้วเสร็จให้ปฏิบัติเช่นเดียวกับวรรคแรก

5.5 การออกใบแทนใบอนุญาต

ในกรณีที่ใบอนุญาตจัดตั้งโรงพักสินค้า ที่มั่นคง หรือท่าเรือรับอนุญาต สูญหาย ถูกทำลาย หรือชำรุดในสาระสำคัญ ผู้ได้รับใบอนุญาตต้องยื่นคำขอรับใบแทนใบอนุญาตต่อ กองสิทธิประโยชน์ทางภาษีอากรหรือด่านศุลกากรหรือสำนักงานศุลกากรที่กำกับดูแลพื้นที่ พร้อมด้วยเอกสารและหลักฐานตามที่ระบุในแบบคำขอรับใบแทนใบอนุญาต ภายใน 15 วันนับแต่วันที่ได้ทราบถึงการสูญหายหรือถูกทำลายหรือชำรุดในสาระสำคัญ

เมื่อพนักงานศุลกากรตรวจสอบคำขอ เอกสารหลักฐาน หากพบว่าถูกต้องครบถ้วน จะออกใบแทนใบอนุญาตให้แก่ผู้ยื่นคำขอภายใน 15 วัน โดยให้ใช้แบบใบอนุญาตเดิมและระบุคำว่า “ใบแทน” ด้วยตัวอักษรสีแดงกำกับไว้ด้านบนของใบอนุญาต  
  
6. การทำสัญญาประกันและทัณฑ์บนและการวางค้ำประกัน

6.1 เมื่อผู้ได้รับใบอนุญาตพร้อมที่จะเปิดดำเนินการต้องทำสัญญาประกันและทัณฑ์บน เพื่อประกันความเสียหาย ที่อาจเกิดแก่กรมศุลกากร และเพื่อผูกพันให้ปฏิบัติตามระเบียบข้อบังคับที่กรมศุลกากรกำหนดขึ้น

6.2 ผู้ได้รับใบอนุญาตต้องวางหนังสือค้ำประกันของธนาคารจำนวน 1 ล้านบาท

6.3 ผู้ได้รับใบอนุญาตให้จัดตั้งท่าเรือรับอนุญาตต้องวางหนังสือค้ำประกันของธนาคารตามแบบที่กรมศุลกากรกำหนดจำนวน 10 ล้านบาท สำหรับเขตพื้นที่กรุงเทพมหานคร นนทบุรี ปทุมธานี นครปฐม สมุทรปราการ สมุทรสาคร ฉะเชิงเทรา หากตั้งอยู่ในเขตพื้นที่อื่นต้องวางหนังสือค้ำประกันของธนาคารตามแบบที่กรมศุลกากรกำหนด จำนวน 5 ล้านบาท  
  
7. หน้าที่ความรับผิดชอบของผู้ได้รับใบอนุญาต

7.1 ชำระค่าธรรมเนียมใบอนุญาตและค่าธรรมเนียมรายปีตามที่กำหนดในกฎกระทรวง ทั้งนี้ การชำระค่าธรรมเนียมรายปีของปีถัดไปต้องชำระก่อนวันที่ 1 มกราคมของปีที่ต้องชำระค่าธรรมเนียมนั้น และค่าธรรมเนียมรายปีจะสิ้นสุดวันที่ 31 ธันวาคมของทุกปี

7.2 แสดงใบอนุญาตหรือใบแทนใบอนุญาตไว้ในที่เปิดเผยเห็นได้ง่าย ณ โรงพักสินค้า ที่มั่นคง ท่าเรือรับอนุญาต ของผู้ได้รับใบอนุญาตนั้น  
  
8. การแจ้งเลิกการดำเนินการ

ผู้ได้รับใบอนุญาตที่ประสงค์จะเลิกการดำเนินการโรงพักสินค้า ที่มั่นคง หรือท่าเรือรับอนุญาต ให้ยื่นคำขอล่วงหน้าไม่น้อยกว่า 30 วันก่อนวันที่จะเลิกการดำเนินการต่อ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลโรงพักสินค้า ที่มั่นคง หรือท่าเรือรับอนุญาต และปฏิบัติดังนี้

8.1 ผู้ได้รับใบอนุญาตต้องหยุดการดำเนินการตามที่ได้รับอนุญาต และให้ของที่เก็บในโรงพักสินค้าหรือที่มั่นคง เป็นของตกค้าง ซึ่งกรมศุลกากรจะดำเนินการนำออกขายทอดตลาดหรือทำลาย หรือให้ผู้นำของเข้าหรือผู้ขนส่ง ส่งของออกไปนอกราชอาณาจักร แล้วแต่กรณี

8.2 ผู้ได้รับใบอนุญาตต้องชำระค่าภาษีอากร ตลอดจนค่าภาระติดพันที่มีอยู่กับกรมศุลกากรให้ครบถ้วน

8.3 กรมศุลกากรจะยกเลิกใบอนุญาต ซึ่งจะสิ้นสุดลงนับแต่วันที่ได้รับอนุญาตให้เลิกการดำเนินการ  
  
9. การพักใช้และเพิกถอนใบอนุญาตโรงพักสินค้า ที่มั่นคง และท่าเรือรับอนุญาต  
9.1 การพักใช้ใบอนุญาต

(1) กรณีที่พนักงานศุลกากรตรวจสอบพบว่าผู้ได้รับใบอนุญาต ไม่ปฏิบัติหรือปฏิบัติไม่ถูกต้องตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต ให้พนักงานศุลกากรมีหนังสือแจ้งให้ผู้ได้รับใบอนุญาตปฏิบัติหรือแก้ไขปรับปรุงให้ถูกต้องภายในระยะเวลาที่กำหนด

หากผู้ได้รับใบอนุญาตไม่ปฏิบัติหรือปฏิบัติไม่ถูกต้อง เมื่อพ้นระยะเวลาที่กำหนดตามวรรคแรกให้พนักงานศุลกากรมีหนังสือแจ้งเตือนให้ผู้ได้รับใบอนุญาตดำเนินการให้ถูกต้องภายใน 30 วันนับแต่วันที่ได้รับหนังสือแจ้งเตือน

เมื่อพ้นกำหนดระยะเวลาตามวรรคสอง ผู้ได้รับใบอนุญาตยังไม่ปฏิบัติหรือปฏิบัติไม่ถูกต้องตามหนังสือแจ้งเตือน อธิบดีจะสั่งพักใช้ใบอนุญาตพร้อมทั้งระงับการใช้สิทธิประโยชน์ทางภาษีอากรเป็นการชั่วคราวไม่เกิน 60 วัน ทั้งนี้ ผู้ได้รับใบอนุญาตซึ่งถูกพักใช้ใบอนุญาตต้องหยุดดำเนินการ เพื่อแก้ไขให้เป็นไปตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต ตามระยะเวลาที่กำหนด

(2) กรณีที่ผู้ถูกพักใช้ใบอนุญาตได้ปฏิบัติถูกต้องตามพระราชบัญญัติศุลกากร พ.ศ. 2560 กฎกระทรวง ประกาศ ระเบียบ คำสั่ง ข้อบังคับ หรือเงื่อนไขในการอนุญาต อธิบดีจะสั่งยกเลิกคำสั่งพักใช้ใบอนุญาตก่อนกำหนดเวลาได้

9.2 การเพิกถอนใบอนุญาต

อธิบดีมีอำนาจสั่งเพิกถอนใบอนุญาต เมื่อผู้ได้รับใบอนุญาตกระทำการอย่างหนึ่งอย่างใด ดังต่อไปนี้

(1) ไม่ดำเนินการภายในกำหนด 90 วันนับแต่วันที่ได้รับใบอนุญาต หรือหยุดดำเนินการติดต่อกันเกินกว่า 180 วันโดยไม่ได้แจ้งให้กรมศุลกากรทราบ เว้นแต่ในกรณีที่ผู้ได้รับใบอนุญาต ยื่นหนังสือแสดงเหตุผลและความจำเป็นก่อนสิ้นระยะเวลาดังกล่าว อธิบดีจะมีคำสั่งขยายเวลาออกไปได้ตามความจำเป็นก็ได้

(2) ถูกพักใช้ใบอนุญาตตั้งแต่ 2 ครั้งขึ้นไป

(3) ฝ่าฝืนหรือไม่ปฏิบัติตามคำสั่งพักใช้ใบอนุญาต

(4) ไม่ชำระค่าธรรมเนียมรายปีตามที่กำหนด ภายในระยะเวลาที่อธิบดีมีหนังสือแจ้งเตือน

9.3 อธิบดีจะหนังสือแจ้งคำสั่งพักใช้ใบอนุญาตหรือคำสั่งเพิกถอนใบอนุญาตให้ผู้ได้รับใบอนุญาตทราบ และปิดประกาศหนังสือแจ้งการพักใช้ใบอนุญาตหรือเพิกถอนใบอนุญาตดังกล่าวไว้ในที่เปิดเผย ณ สถานที่ทำการของผู้ได้รับใบอนุญาต โดยให้ผู้ได้รับใบอนุญาตส่งมอบใบอนุญาตที่ถูกเพิกถอนต่อ กองสิทธิประโยชน์ทางภาษีอากร หรือด่านศุลกากร หรือสำนักงานศุลกากรที่กำกับดูแลพื้นที่ ภายใน 15 วันนับแต่วันที่มีคำสั่งเพิกถอนใบอนุญาต

9.4 กรณีที่ผู้ได้รับใบอนุญาตถูกเพิกถอนใบอนุญาตต้องดำเนินการเช่นเดียวกับของที่เก็บไว้ในโรงพักสินค้าหรือที่มั่นคงเช่นเดียวกับข้อ 8.1  
  
10. การจัดเก็บเอกสาร

(1) ผู้ได้รับใบอนุญาตต้องเก็บและรักษาบัญชี เอกสาร หลักฐาน และข้อมูลอื่นใดที่เกี่ยวกับการดำเนินการโรงพักสินค้า ที่มั่นคง หรือท่าเรือรับอนุญาตไม่น้อยกว่า 5 ปีนับแต่วันที่นำของเข้าหรือส่งของออก

(2) กรณีผู้ได้รับใบอนุญาตได้รับอนุญาตให้เลิกการดำเนินการ หรือถูกเพิกถอนใบอนุญาต ต้องเก็บและรักษาบัญชี เอกสาร หลักฐาน และข้อมูลดังกล่าวเป็นเวลา 2 ปีนับแต่วันที่ได้รับอนุญาตให้เลิกการดำเนินการ หรือถูกเพิกถอนใบอนุญาต  
  
หมายเหตุ

\*ค่าธรรมเนียมคู่มือสำหรับประชาชน 40 บาท/หน้า

\*\* ขั้นตอนการดำเนินงานตามคู่มือจะเริ่มนับระยะเวลาตั้งแต่เจ้าหน้าที่ตรวจสอบเอกสารครบถ้วนตามที่ระบุไว้ในคู่มือประชาชนเรียบร้อยแล้ว

**ช่องทางการให้บริการ**

|  |  |
| --- | --- |
| **สถานที่ให้บริการ**  (หมายเหตุ: เฉพาะช่องทางติดต่อ)  กองสิทธิประโยชน์ทางภาษีอากร : 82000000@customs.go.th  สำนักงานศุลกากรภาคที่ 1 : 72000000@customs.go.th  สำนักงานศุลกากรภาคที่ 2 : 73000000@customs.go.th  สำนักงานศุลกากรภาคที่ 3 : 74000000@customs.go.th  สำนักงานศุลกากรภาคที่ 4 : 75000000@customs.go.th  สำนักงานศุลกากรภาคที่ 5 : 75160000@customs.go.th | ***ระยะเวลาเปิดให้บริการ*** *เปิดให้บริการตลอด 24 ชั่วโมง* |
| **สถานที่ให้บริการ**  (หมายเหตุ: -)  กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |
| **สถานที่ให้บริการ**  (หมายเหตุ: -)  กองสิทธิประโยชน์ทางภาษีอากร หรือสำนักงานศุลกากร/ด่านศุลกากรที่ให้บริการ/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 25 วันทำการ

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การตรวจสอบเอกสาร**  พนักงานศุลกากรรับคำร้องขอจัดตั้งโรงพักสินค้า ที่มั่นคง และท่าเรือรับอนุญาต  (หมายเหตุ: -) | 3 วันทำการ | จุดรับคำขอของ กรมศุลกากร |
| 2) | **การพิจารณา**  1. ตรวจสอบคุณสมบัติ/เอกสารและหลักฐาน/สถานที่/การปฏิบัติตามวิธีการ 2. อนุญาตให้จัดตั้ง  (หมายเหตุ: -) | 15 วันทำการ | จุดรับคำขอของ กรมศุลกากร |
| 3) | **การพิจารณา**  จัดทำหนังสือและส่งให้ผู้ขอจัดตั้งทราบทางไปรษณีย์ตอบรับ  (หมายเหตุ: -) | 7 วันทำการ | จุดรับคำขอของกรมศุลกากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **หนังสือรับรองนิติบุคคล**  **ฉบับจริง** 1 ฉบับ  **สำเนา** 0 ฉบับ  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ - พนักงานศุลกากรจะถ่ายสำเนาเอกสารจากฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าพนักงานศุลกากร พร้อมประทับตรานิติบุคคล (ถ้าต้องประทับตรานิติบุคคลตามที่กำหนดไว้ในหนังสือรับรองการจดทะเบียนนิติบุคคล) - มีวัตถุประสงค์สอดคล้องกับการขอจัดตั้ง  - ระบุสถานที่ที่ขอจัดตั้งไว้ในหนังสือรับรองการจดทะเบียนฯ) | กรมพัฒนาธุรกิจการค้า |
| 2) | **บัตรประจำตัวประชาชน ของผู้แทนนิติบุคคล กรณีเป็นบุคคลต่างด้าวให้ใช้หนังสือเดินทางพร้อมใบอนุญาตทำงานในประเทศไทยของกรรมการผู้มีอำนาจกระทำการแทนบริษัท**  **ฉบับจริง** 1 ฉบับ  **สำเนา** 0 ฉบับ  **หมายเหตุ** (พนักงานศุลกากรจะถ่ายสำเนาเอกสารจากเอกสารฉบับจริง โดยผู้ยื่นคำขอต้องรับรองสำเนาโดยการเซ็นชื่อต่อหน้าพนักงานศุลกากรเท่านั้น) | กรมการปกครอง |
| 3) | **ใบทะเบียนภาษีมูลค่าเพิ่ม (แบบ ภ.พ.20)**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | กรมสรรพากร |
| 4) | **หนังสือบริคณห์สนธิ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ) | กรมพัฒนาธุรกิจการค้า |
| 5) | **บัญชีรายชื่อผู้ถือหุ้น**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- ออกให้ไว้ไม่เกิน 6 เดือนนับแต่วันยื่นคำขอ) | - |
| 6) | **หนังสือมอบอำนาจ พร้อมบัตรประจำตัวประชาชนของผู้มอบอำนาจและผู้รับมอบอำนาจ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (หนังสือมอบอำนาจพร้อมติดอากรแสตมป์ที่ถูกต้องตามกฎหมาย) | - |
| 7) | **เอกสารแสดงรายละเอียดเกี่ยวกับระบบการควบคุมภายใน ประกอบด้วย - วิธีการเก็บรักษาและระบบรักษาความปลอดภัยในการเก็บรักษาของในโรงพักสินค้า/ที่มั่นคง/ท่าเรือรับอนุญาต - เงื่อนไขในการเก็บรักษาและเอาของออกจากโรงพักสินค้า/ที่มั่นคง/ท่าเรือรับอนุญาต - ระบบควบคุมของในโรงพักสินค้า/ที่มั่นคง/ท่าเรือรับอนุญาต - ระบบการขนส่งเพื่อนำของเข้าในหรือออกจากโรงพักสินค้า/ที่มั่นคง/ท่าเรือรับอนุญาต**  **ฉบับจริง** 0 ฉบับ  **สำเนา** 0 ฉบับ  **หมายเหตุ** - | - |
| 8) | **เอกสารแสดงรายละเอียดเกี่ยวกับอุปกรณ์และเครื่องมือเครื่องใช้สำหรับโรงพักสินค้า/ที่มั่นคง/ท่าเรือรับอนุญาต**  **ฉบับจริง** 0 ฉบับ  **สำเนา** 2 ฉบับ  **หมายเหตุ** - | - |
| 9) | **หนังสือสำคัญแสดงกรรมสิทธิ์หรือสิทธิครอบครองในพื้นที่ที่ขอจัดตั้ง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (- กรณีนำที่ดินไปจำนอง ต้องมีหนังสือยินยอมจากผู้รับจำนองให้นำที่ดินดังกล่าวมาจัดตั้งคลังสินค้าทัณฑ์บนได้ - กรณีที่ที่ดินจัดตั้งประกอบด้วยโฉนดหลายฉบับ ให้บริษัทแสดงแจกแจงรายละเอียดเป็นรูปภาพว่าพื้นที่จัดตั้งอยู่บนโฉนดใดบ้าง) | - |
| 10) | **งบการเงินตามข้อกำหนดของกระทรวงพาณิชย์ที่ผ่านการตรวจสอบและรับรองจากผู้สอบบัญชีรับอนุญาตแล้ว ย้อนหลัง 3 ปี**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (โดยไม่มียอดขาดทุนสะสม) | - |
| 11) | **ภาพถ่ายสีของสถานที่ที่ขอจัดตั้ง พร้อมพิมพ์คำบรรยายใต้ภาพ**  **ฉบับจริง** 0 ชุด  **สำเนา** 2 ชุด  **หมายเหตุ** - | - |
| 12) | **แผนที่ตั้งสถานที่ขอจัดตั้งโดยสังเขป ขนาด A4 (ไม่เกิน 22 x 30 ซม.)**  **ฉบับจริง** 0 ชุด  **สำเนา** 2 ชุด  **หมายเหตุ** - | - |
| 13) | **แบบแปลนแผนผังแสดงพื้นที่จัดตั้ง ขนาด A2 (ไม่เกิน 40 x 60 ซม.)**  **ฉบับจริง** 4 ชุด  **สำเนา** 0 ชุด  **หมายเหตุ** - | - |
| 14) | ใบอนุญาตให้ปลูกสร้างสิ่งล่วงล้ำลำน้ำตามมาตรา 117 แห่งพระราชบัญญัติการเดินเรือในน่านน้ำไทย พระพุทธศักราช 2456  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | กรมเจ้าท่า |
| 15) | หนังสือรับรองการตรวจสภาพท่าของกรมเจ้าท่าที่แสดงได้ว่าท่าเทียบเรือขนาดเกินกว่าห้าร้อยตันกรอส มีสภาพมั่นคงแข็งแรง  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | กรมเจ้าท่า |
| 16) | ประกาศกรมเจ้าท่า เรื่อง รายละเอียดและข้อกำหนดของท่าเทียบเรือที่แสดงได้ว่าเป็นท่าเทียบเรือของผู้ขอจัดตั้ง  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | กรมเจ้าท่า |
| 17) | ใบอนุญาตให้ประกอบกิจการท่าเรือเดินทะเล จากกระทรวงคมนาคม ที่แสดงว่าได้รับอนุญาตให้เป็นผู้ประกอบกิจการท่าเรือเดินทะเล ตาม พระราชกฤษฎีกากำหนดให้กิจการท่าเรือเดินทะเลเป็นกิจการค้าขาย อันเป็นสาธารณูปโภคอันกระทบกระเทือนถึงความปลอดภัยหรือผาสุกของประชาชน พ.ศ. 2522 ซึ่งตราขึ้นตามข้อ 3 (9) แห่งประกาศของคณะปฏิวัติฉบับที่ 58 ลงวันที่ 26 มกราคม พ.ศ. 2515  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | กระทรวงคมนาคม |
| 18) | ประกาศกรมเจ้าท่า เรื่อง การอนุญาตท่าเทียบเรือขนถ่ายสินค้าทั่วไปและตู้คอนเทนเนอร์ (ตามมาตรา 38 แห่งพระราชบัญญัติการเดินเรือในน่านน้ำไทย พระพุทธศักราช 2456) ของผู้ขอจัดตั้ง (กรณีขอจัดตั้งท่าเรือรับอนุญาตในแม่น้ำเจ้าพระยา และขนถ่ายตู้คอนเทนเนอร์  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | กรมเจ้าท่า |
| 19) | หนังสือรับรองการก่อสร้างอาคารของหน่วยงานที่มีหน้าที่รับผิดชอบแต่ละท้องที่ที่ขอจัดตั้ง ที่แสดงได้ว่าการก่อสร้างท่าเทียบเรือเป็นไปโดยถูกต้อง  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ใช้ในกรณีท่าเรือรับอนุญาต) | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| 1) | **ตามกฎกระทรวงกำหนดค่าธรรมเนียมและยกเว้นค่าธรรมเนียมตามกฎหมายว่าด้วยศุลกากร พ.ศ.2560 ออกตามความใน พ.ร.บ.ศุลกากร พ.ศ. 2560 ลงวันที่ 13 พฤศจิกายน พ.ศ. 2560 1. ใบอนุญาต (1) โรงพักสินค้าประเภทเก็บสินค้า**  (หมายเหตุ: -) | **ค่าธรรมเนียม** 10,000 บาท |
| 2) | **(2) โรงพักสินค้าประเภทตรวจและบรรจุสินค้าเข้าคอนเทนเนอร์เพื่อการส่งออก ฉบับละ**  (หมายเหตุ: -) | **ค่าธรรมเนียม** 10,000 บาท |
| 3) | **(3) โรงพักสินค้าประเภทสถานที่ที่อนุมัติให้ใช้เป็นโรงพักสินค้า ซึ่งต้องอากรขาออก ฉบับละ**  (หมายเหตุ: -) | **ค่าธรรมเนียม** 10,000 บาท |
| 4) | **(4) จัดตั้งที่มั่นคง ฉบับละ**  (หมายเหตุ: -) | **ค่าธรรมเนียม** 10,000 บาท |
| 5) | **(5) จัดตั้งท่าเรือรับอนุญาต ฉบับละ**  (หมายเหตุ: -) | **ค่าธรรมเนียม** 10,000 บาท |
| 6) | **2. ค่าธรรมเนียมรายปี (1) โรงพักสินค้าประเภทเก็บสินค้า ปีละ**  (หมายเหตุ: -) | **ค่าธรรมเนียม** 30,000 บาท |
| 7) | **(2) โรงพักสินค้าประเภทตรวจและบรรจุสินค้าเข้าคอนเทนเนอร์เพื่อการส่งออก ปีละ**  (หมายเหตุ: -) | **ค่าธรรมเนียม** 100,000 บาท |
| 8) | **(3) โรงพักสินค้าประเภทสถานที่ที่อนุมัติให้ใช้เป็นโรงพักสินค้า ซึ่งต้องอากรขาออก ปีละ**  (หมายเหตุ: -) | **ค่าธรรมเนียม** 1,000 บาท |
| 9) | **(4) จัดตั้งที่มั่นคง ปีละ**  (หมายเหตุ: -) | **ค่าธรรมเนียม** 30,000 บาท |
| 10) | **(5) จัดตั้งท่าเรือรับอนุญาต ปีละ**  (หมายเหตุ: -) | **ค่าธรรมเนียม** 30,000 บาท |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | กลุ่มคุ้มครองและส่งเสริมจริยธรรม กรมศุลกากร - ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ - ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ - โทรศัพท์สายด่วนศุลกากร 1332 ในวันและเวลาราชการ - โทรสาร หมายเลข 0 2667 6919 - ไปรษณีย์ โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110  (หมายเหตุ: -) |
| 2) | ศูนย์บริการประชาชน สำนักปลัดสำนักนายกรัฐมนตรี  (หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300)) |
| 3) | ศูนย์รับเรื่องร้องเรียนการทุจริตในภาครัฐ  (หมายเหตุ: (สำนักงานคณะกรรมการป้องกันและปราบปรามการทุจริตในภาครัฐ (สำนักงาน ป.ป.ท.) - 99 หมู่ 4 อาคารซอฟต์แวร์ปาร์ค ชั้น 2 ถนนแจ้งวัฒนะ ตำบลคลองเกลือ อำเภอปากเกร็ด จังหวัดนนทบุรี 11120 - สายด่วน 1206 / โทรศัพท์ 0 2502 6670-80 ต่อ 1900 , 1904- 7 / โทรสาร 0 2502 6132 - www.pacc.go.th / www.facebook.com/PACC.GO.TH ศูนย์รับเรื่องร้องเรียนสำหรับนักลงทุนต่างชาติ (The Anti-Corruption Operation center) Tel : +66 92 668 0777 / Line : Fad.pacc / Facebook : The Anti-Corruption Operation Center / Email : Fad.pacc@gmail.com)) |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | แบบคำขอใบอนุญาตจัดตั้งโรงพักสินค้า ที่มั่นคง และท่าเรือรับอนุญาต  (หมายเหตุ: -) |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 01/03/2563